Վինի Թուխի արգելքը Չինաստանում

**Վինի Թուխի արգելքը Չինաստանում**, սկսած 2017 թվականից Չինաստանի կառավարական իշխանությունները գրաքննության են ենթարկում Վինի Թուխ արջուկի պատկերները և առցանց հղումները, հատկապես կերպարի Դիսնեյի տարբերակը։ Ենթադրվում է, որ գրաքննության սահմանափակումները բխում են համացանցային մեմերի տարածումից, որոնք Չինաստանի կոմունիստական ​​կուսակցության (ՉԿԿ) գլխավոր քարտուղար Սի Ծինփինին համեմատում են մուլտֆիլմի կերպարի հետ, որը Չինաստանի կառավարությունը համարում է անհարգալից ծաղր իրենց երկրի ղեկավարի նկատմամբ։

## Սի Ծինփինի համեմատությունը Վինի Թուխի հետ
Մուլտֆիլմի հերոսի և Սի Ծինփինի համեմատություններն առաջին անգամ նշվել են 2013 թվականին՝ ԱՄՆ նախագահ Բարաք Օբամայի հետ նրա հանդիպումից հետո։ Այնուհետև հայտնվել է մի մեմ, որտեղ պատկերված էին երկու կառավարիչներ, որոնք կողք կողքի քայլում էին արջի քոթոթի և նրա ընկերոջ՝ Վագրի պատկերի կողքին։ Միևնույն ժամանակ, սոցիալական ցանցերում սկսեցին հայտնվել Սի Ծինփինի նմանատիպ այլ համեմատություններ, որոնք պատկերված էին այլ կառվարիչների հետ միասին, մասնավորապես՝ Ճապոնիայի վարչապետ Շինզո Աբեի հետ, որտեղ համացանցի օգտատերերը նմանություն են տեսել Իա-Իան՝ տխուր ավանակին, ով նաև Վինի Թուխի մասին գրքերի և մուլտֆիլմերի հերոսն է։ Քանի որ Չինաստանում չի թույլատրվում բարձրաստիճան ղեկավարության քննադատությունը, իշխանությունները դատապարտեցին արջուկի հետ համեմատությունը։

2017 թվականին Չինաստանի սոցիալական ցանցերում արգելվել են պատկերները և նշումները Վինի Թուխի մասին։ Երկրի իշխանությունները մտահոգված են ոչ միայն իրենց կառավարիչների ծաղրից խուսափելու, այլ նաև ապահովելու, որ կերպարը Կոմունիստական ​​կուսակցության գլխավոր քարտուղարի համար առցանց էվֆեմիզմ չդառնա։

Չնայած համացանցային գրաքննությանը՝ Չինաստանում արգելք չկա Վինի Թուխի մասին գրքերի և նրան պատկերող խաղալիքների վրա, որոնք դեռ կարելի է գնել երկրում։ Շանհայ Դիսնեյլենդում նույնպես գործում են Վինի Թուխի թեմայով երկու արտակցիոն։

## Մշակութային ազդեցություն
2019 թվականի հոկտեմբերին Վինի Թուխը նկարահանվել է «Հարավային այգի» «Խումբը Չինաստանում» դրվագում՝ Սիի հետ ենթադրյալ նմանության պատճառով։ Այս դրվագում Թուխը դաժանաբար սպանվել է Ռենդի Մարշի կողմից։ Այդ դրվագի պատճառով Հարավային այգին արգելվել է Չինաստանում։

2023 թվականի մարտի 21-ին *VII Pillars Entertainmen*t-ը Ֆեյսբուքի իր էջում հայտարարել է, որ «Վինի Թուխ. Արյուն և մեղր», որն ի սկզբանե նախատեսված էր Չինաստանի Հոնկոնգում և Մակաոյի հատուկ վարչական շրջաններում մարտի 23-ին թողարկվել, այնտեղ չի թողարկվի։ Ենթադրվում է, որ այդ քայլի վրա ազդել է 2021 թվականին Հոնկոնգի ֆիլմերի գրաքննության կանոնների փոփոխությունը, որն արգելում է «ազգային անվտանգությանը պոտենցիալ վնասակար» համարվող ֆիլմերի հանրային ցուցադրությունը։ Այնուամենայնիվ, *VII Pillars Entertainment*-ը որևէ բացատրություն չի տվել իր որոշման համար։

2023 թվականի ապրիլի 8-ին Թայվանի ռազմաօդային ուժերը հրապարակեցին թայվանցի ռազմական օդաչուի պատկերը, որի համազգեստի վրա կար կարկատուն պատկերող Ֆորմոզական սև արջը, որը բռունցքով հարվածում է Վինի Թուխին։ Պատկերը նախագծվել է Ալեք Սյուի կողմից 2022 թվականին։ Այն բանից հետո, երբ լուսանկարը դարձավ վիրուսային, պարոն Սյուն թողարկեց կարկատանների լրացուցիչ խմբաքանակ՝ թե՛ քաղաքացիական, թե՛ զինվորական անձնակազմի շրջանում դրա հայտնիության պատճառով։ «Նախագծելով այս կարկատանը՝ ես ցանկացա բարձրացնել մեր զինվորների ոգին»,- ասել է նա լրատվամիջոցներին։ Կարկատանը Թայվանի ռազմաօդային ուժերի համազգեստի պաշտոնական մաս չէ, սակայն զինվորականները «չեն սահմանափակի այն իրերի օգտագործումը», որոնք բարձրացնում են մարտական ոգին։

2024 թվականի հունվարի 19-ին բրիտանացի դաշնակահար Բրենդան Կավանին կոնֆլիկտ է ունեցել մի խումբ չինացիների հետ, որը նա համարել է Մեծ Բրիտանիայում չինական գրաքննությունը տարածելու փորձ։ Այս միջադեպի տեսանյութը դարձել է վիրուսային։ 2024 թվականի հունվարի 27-ին դաշնակահարը նույն վայրից թողարկել է նոր տեսահոլովակ, որում նա կատարում էր Վինի Թուխի մի քանի խաղալիքներ ձեռքին՝ որպես չինական գրաքննության խորհրդանիշ։

## Ծանոթագրություններ

Կատեգորիա:Համացանցային մեմեր
Կատեգորիա:Համացանցի գրաքննությունը Չինաստանում
Կատեգորիա:Վինի Թուխ